**Фальклорнае свята ў рознаузроставай групе “Прыляцела ластавіца, прынесла нам Масленіцу”**

(распрацавала выхавальнік дашкольнай адукацыі Бурая Н.І.)

Праграмныя задачы:

сярэдняя група – фарміраваць уяуленні дзяцей па засваенни ведаў дзяцей пра беларускія народныя святы (Масленіца), развіцци творчых здольнасцей; павагу да беларускай народнай культуры.

старшая група – фарміраваць уяўленні дзяцей пра беларускае народнае свята “Масленіца”, пазнаёміць выхаванцаў з узорами народнага мастацтва; абуджаць цікавасць да роднай мовы, культуры беларускага народа, яго гістарычнай спадчыны; развіваць творчыя здольнасці; выхоўваць павагу і пачуццё любові да роднага краю.

Матэрыял і абсталяванне: народныя касцюмы для вядучага і дзяцей, пудзіла Масленіцы, канат, “карусель” (абруч з рознакаляровымі стужкамі), аўдыязапіс беларускіх народных мелодый, бразготкі, макет каня, касцюм Бабы Ягі.

Ход мерапрыемства

 *Беларуская хата...*

*У зале ўсё гатова для правядзення Масленіцы: стаяць лавы, засланыя беларускімі тканымі посцілкамі, дываны, на сценах, на вокнах і каля іх — вышытыя ручнікі з карункамі, на паліцах стаіць гліняны посуд, хлебніцы і сухарніцы з саломкі, драўляныя лыжкі, чыгуны.Гаспадыня, апранутая ў беларускі касцюм, завіхаецца ля стала, на якім бліны ды аладкі, сыр, масла, розныя ласункі.*

Гучыць музыка. На сярэдзіну залы выходзяць зазывалы.

**Зазывала 1.**Увага! Увага!

 Усім, усім, усім –

 Хто не замёрз зусім!

 Усе! Усе на свята!

 Масленіцу сустракаем,

 Зіму выпраўляем,

 Вясну заклікаем!

**Зазывала 2 .**Спяшайцеся, спяшайцеся парадаваць увесь свет!

 Зіма нам шле развітальны прывет.

**Зазывала 1.** Гэй, весялей збірайцеся, людзі!

 Зараз свята да нас прыбудзе!

**Зазывала 2**. Ад усіх дзвярэй, ад усіх варот

 Збірайся хутчэй, спяшайся, народ!

**Зазывала 1.** Міласці просім

 Завітаць да нас у госці!

 **Зазывала 2.** Будзем песні спяваць,

 Весяліцца ды гуляць!

 **Зазывала 1.** Да нас вясна ідзе,

 Сонейка нясе!

**Гаспадыня.**

Вас, паважаныя, мы чакалі.

Свята без вас не пачыналі.

На нашым свяце

Не будзе часу сумаваць,

На свяце гэтым трэба

Спяваць, смяяцца, танцаваць.

Весялосці вам і радасці!

Сёння мы Зіму выпраўляем,

Блінамі частуем,

Вясну да нас заклікаем!

Хто адкажа, як мы гэта свята называем?

**Дзеці:** Масленіца!

**Гаспадыня.**

Благаславі, Божа, на узгорачак стаці,

Масленіцу прывітаці.

Масленіцу прывітаці, зіму замыкаці,

Зіму замыкаці, вясну адмыкаці

*Гучыць музыка. З’яўляюцца валачобнікі, якія нясуць пудзіла Масленіцы.*

**Гаспадыня.**

Сустракаем нашых валачобнікаў.

Вітаем усіх, хто часіну знайшоў,

На наша свята пагуляць прыйшоў!

**Валачобнік 1.** Прывезлі вам Масленіцу,

 Сустракаем ластавіцу,

**Валачобнік 2**. Наша Масленіца гадавая,

 Яна госцейка дарагая.

**Валачобнік 3.** Масленіца-крывашэйка,

 Сустракаем цябе харашэнька:

**Валачобнік 4.** Сырам, маслам, і бліном,

 І румяным пірагом!

**Валачобнік 5.** Шырокая Масленіца,

 Мы табою хвалімся,

 На горках катаемся,

 Блінамі аб’ядаемся!

**Валачобнік 6.** А ў нас сёння Масленіца!

 Прыляцела ластавіца!

**Валачобнік 7**. Села-пала на калу,

 Кідала масла па каму.

**Валачобнік 8.** А мы Масленку чакалі –

 Усю нядзельку выглядалі.

**Валачобнік 9.** А мы думалі Масленка сем нядзелек,

 Ажно Масленка сем дзянёчкаў!

**Валачобнік 10**. Нас Масленка падманула,

 На сем нядзелек паста пасадзіла.

**Валачобнікі (разам)**

 Сырна вам!

 Маслена вам!

**Песня “Гэй, Масленица”.**

 *Дзеці сядаюць на лавы. У залу ўбягае "конь", накрыты тканай посцілкай, падскаквае пад музыку. За ім бяжыць цётка Лявоніха, спрабуе спыніць.*

**Лявоніха.** П-пру, каханенька-родненька! Вось дык разышлася! Ды спыніся, кажу! Людзі добрыя, дапамажыце!
 Як пачула мая кабылка музыку, дык і пабегла сюды. Вельмі ж любіць танцаваць! Ой, а дзе ж гэта я?

**Гаспадыня.** У дзіцячым садзе на Масленіцы. Запрашаем да нас!

**Лявоніха.** Ой, а мы ж не прывіталіся! *(Піхае"каня", кланяюцца.)*

 Дзень добры!
*Адпраўляе "каня" на двор.*

**Гаспадыня.** Сядай, цётка Лявоніха, з намі.

 Паслухай ды паглядзі, як мы свята спраўляем.

**Хлопчык.**

Гэй вы, хлопцы і дзяўчаты!

Сабірайцеся ля хаты!

Паспяваем, пагуляем,

I гасцей пазабаўляем!

**Дзяўчынка.**

Без музыкі, без дуды,

Ходзяць ногі не туды,

Як музыку пачуюць,

Самі ногі танцуюць

**Танец “Весялуха”**

**Гаспадыня.**

Дзякуй вам, дзеці, добра скакалі! Парадавалі нас. А зараз праспявайце нам.

**Песня «Как на масленай недели»**

**Гаспадыня.**

Раз, два, тры, чатыры, пять.

Вельмі хочацца гуляць.

Я дзяцей усіх запрашаю,

Будзем Масленіцу праслаўляць.

Дружна весела гуляць.

**Этафеты 1.”Пінгвіны”(з мячом)**

 **2.”Дружная сямейка”(з абручом)**

 *У* *час гульні* *Баба* *Яга* *крадзе* *Масленіцу.*

**Гаспадыня.**  Дзеці, а дзе ж гэта падзелася Масленіца?

Як нам працягваць свята? Трэба нам усім пашукаць яе!

*Дзеці шукаюць*  *Масленіцу. Баба Яга выглядае з-за вугла.*

**Баба Яга.** А! Масленіцу шукаеце?(выходзіць) А я вам яе не аддам, таму, што свята распачалі, а мяне не пазвалі.Не будзе вам Масленіцы! Не будзе вам свята!

**Гаспадыня**. Дзеці, я ведаю, як нам забраць Масленіцу ў Бабы Ягі.

*(Дзеці бяруцца моцна за рукі і пачынаюць звужаць круг.Баба Яга      хоча выскачыць з круга, але нічога не атырмліваецца ў яе.)*

**Баба Яга**. Добра, добра. Аддам я вам вашу Масленіцу, але спачатку за мною пагуляйце.Вельмі замерзла я, а Вясну  дачакацца не магу.

**Гаспадыня**. Ну што, дзеці, пагуляем з Бабай Ягой?(адказ дзяцей)

**Баба Яга**. Зараз  для вас забава, усім асілкам  пашана  і слава.

**Гаспадыня.** Гульня называецца “ Перацягванне каната”.Перацягне каманда «Вясна», значыць, хутка вясновае цяпло наступіць, а калі Зіма, то быць яшчэ завірухам ды завеям.

***Гульня “Перацягванне каната”***

**Гаспадыня.** Ну што, Баба Яга, спадабалася табе з нашымі дзецьмі гуляць?

**Баба Яга**.Так, вельмі спадабалася.

**Гаспадыня**..Але прыйшоў час Масленіцу нам вяртаць.

**Баба Яга**. Добра. Чакайце сваю Масленицу.

                            *Гучыць музыка Бабя Яга уцякае*

**Гаспадыня.**

Сябры, працягваем весяліцца.

Час на каруселі пракаціцца!

**Танец “Карусель”**

**Гаспадыня.**

Мы скакалі, мы гулялі,

А прыпеўкі не спявалі!

*Дзеці выконваюць прыпеўкі.*

**Гульня “Ручаёк”**

**Гаспадыня.**

Мы не будзем сумаваць

Лепей будзем мы спяваць

**Песня “Широкая Масленица»**

**Гаспадыня.**

Пагуляла Масленіца ды ўжо хопіць,

Хай жа яна на нас злосць не тоіць.

Хопіць зімачцы ўжо зямельку студзіць.

Паклічам жа веснавое сонейка.

**Дзеці .**

Сонейка, павярніся,

Вясна, у дарогу сабярыся!

**Гаспадыня.**

Раней людзі лічылі: калі на Масленіцу гучна пакрычаць, пабразгаць – усё ліха і зло ўцячэ. Зараз і мы так зробім, каб адпужаць ад нас усё дрэннае.

*(Дзеці ідуць вакол чучала Масленіцы і грымяць бразготкамі)*

Пад канец свята дарослыя абавязкова спальвалі пудзіла Масленіцы, адзначаючы, што зіма ўжо скончылася і прыйшло веснавое цяпло, а потым ладзілі вакол вогнішча карагод.

*Два хлопчыкі выносяць пудзіла Масленіцы з залы*

**Гаспадыня.**

У апошні дзень, на Масленку, звычай быў такі: прасілі прабачэння і дзеці, і бацькі.

Бацькі за тое, што злавалі, што мала дзетак шкадавалі.

А дзеткі, што бацькоў не шанавалі, свае цацкі раскідалі.

Папрасіўшы прабачэння, танцавалі і спявалі.

І вясну-красну ўжо з лёгкім сэрцам сустракалі.

Каб не парушыць звычай гэты, нам трэба, дзеткі, не забыць.

За ўсё, што дрэннага зрабілі, прабачэння папрасіць.

Даруйце і мне, Божа, калі саграшыла перад табой

Справай ці языком

І вы прабачце, дзеткі, клі на вас злавала

І ўсё, што вам хацелася, рабіць не дазваляла.

**Дзеці.**

І нам даруйце, калі ласка, што вам часта дакучалі,

Што сваволілі часамі, свае цацкі раскідалі.

**Хлопчык 1.**

І вы, дзяўчынкі, не злуйце і, калі ласка, даруйце.

Мы не са злосці, а проста па звычцы

Раз-пораз тузалі вас за касічкі.

**Хлопчык 2.**

Вельмі вас просім крыўды не трымаць.

Мы заўсёды з вамі будзем сябраваць.

**Харавод “Бывай, Масленіца”**

**Лявоніха.** Ой, як жа ж цікава сёння тут у вас было! Я сваю маладосць успомніла і з вамі аж сама памаладзела! Але ж пара і дахаты збірацца — час ужо позні. Дзе ж гэта мая кабылка? Каханенькая, родненькая. скачы хутчэй, паедзем дадому!

*З'яўляецца ўжо знаёмы "конь", нецярпліва пастуквае капытамі.*

**Лявоніха.** Можа, каго падвезці?

**Госці.** I нам ужо пара. Мы з табою, Лявоніха.

*Усе развітваюцца з гаспадарамі, "садзяцца" ў вазок, ад' язджаюць і спяваюць песню "Бывайце здаровы, жывіце багата".*

**Гаспадыня.**

Вось і падышло да канца наша свята. Калі вам у нас спадабалася — вельмі рады.**.** А на развітанне запрашаем вас на кірмаш.

**Зазывала 1.**

А цяпер усіх-усіх,

Хто не ленаваўся,

Добрай справаю займаўся

І не траціў марна час,-

Запрашаем мы да нас!

**Зазывала 2.**

Гэй, хто хоча мёду, мёду на выгоду?

**Зазывала 1.**

А баранкі, плюшкі, смачныя ватрушкі!

І бліны пшанічныя, кругленькія,пышныя!

**Зазывала 2.**

Кругленькія, жоўценькія, быццам тое сонейка!

Ешце, маслам палівайце,а смятанкай заядайце!

**Зазывала 1.**

Грошай многа не бяром, амаль дарам прадаём!

У масла блін мачайце, Масленку ўспамінайце.

**Гаспадыня.**

Да пабачэння! Бывайце здаровы.

Масленку адгуляйце ды Вылікадня чакайце.

Заходзьце да нас! Заўжды рады бачыць вас!